النترو المصريه القديمه كانو كتير و منهم اللى اتعرف فى كل مصر زى امون و اوزوريس . لكن مركز عبادة نتر معين من عشرات النترو كان موجود فى اماكن معينه و كانت كل منطقه او مدينه ليها نتر معين ( نتر محلى ). بعد ما اتوحدت مصر تحت حكم ملك واحد ايام الملك مينا ، ظهر نوع جديد من النترو و هو نتر الدوله الرسمى ، اللى كان بيكون في الاصل معبود محلى بيرتفع مقامه بإرتفاع المقام السياسى لأقليمه فكانت عبادته بتتفرض على كل المصريين. بنا المصريين معابد من الحجر للالهه بتاعتهم كأنها بيوت بيسكنوا فيها بتتحط فيها تماثيلهم المقدسه و بتتقدم لهم فيها القرابين و بتتعمل لهم فيها الطقوس اليوميه و الاحتفالات الدينيه. نترو الدوله كانت بتتميز بقدرتها على الخلق ، و لو كان لكل اله اسلوبه الخاص. اقدم نظريه للخلق فى مصر كانت تاسوع اون و دى نشأت فى هليوبوليس. و كان فيه نظرية الاشمونين او تامون الاشمونين ، و نظرية ممفيس ( منف ) اللى عملت بتاح اله خالق ، و نظرية طيبه اللى عملت امون هو الاله الخالق. و عرف المصريين القدام كمان فكرة التوحيد من اقدم العصور و اتبلورت فى عهد اخناتون. عدد الالهه المصريه القديمه اللى اتعبدت فى مصر القديمة كبير جدا بيتجاوز 800 معبود.